Il-prodott hu maħsub li joffri s-serħan tal-moħħ lil dawk li huma ħerqana biex jerġgħu jsiefru  Atlas Insurance żiedet il-COVID-19 fl-offerta tal-prodott tal-assigurazzjoni tal-ivvjaġġar tagħha. Għalhekk, min isiefer u jkun assigurat mal-Atlas se jkun kopert ukoll f'każ ta' ċerti diffikultajiet marbutin mal-COVID-19. Din hi offruta fil-polza tal-Atlas 'Travelpak', mingħajr spejjeż żejda mat-tariffa regolari, u tkopri l-kanċellazzjonijiet u għadd ta' ċirkostanzi li jistgħu jinqalgħu minħabba l-COVID-19. Matthew von Brockdorff, id-Direttur Maniġerjali u l-Kap Eżekuttiv ta' Atlas Insurance PCC Limited, qal: "Issa li diversi pajjiżi qed jiksbu riżultati inkoraġġanti fil-ġlieda kontra l-COVID-19, huwa naturali li n-nies jibdew jikkunsidraw li jsiefru mill-ġdid. Għal dan il-għan, Atlas Insurance aġġornat il-polza tagħha, Travelpak, u qed toffri li tkopri wkoll ċirkostanzi diffiċli li jistgħu jħabbtu wiċċhom magħhom dawk li jkunu msefrin. Dan il-prodott għandu jipprovdi s-serħan tal-moħħ lill-klijenti tagħna li huma ħerqanin biex jerġgħu jibdew isiefru." Bis-saħħa ta' din iż-żieda l-ġdida fil-polza tal-Atlas, min ikun se jsiefer jista' jitlob lura l-ispejjeż tal-kanċellazzjoni f'każ li jkollu l-COVID-19 erbatax-il jum qabel ma jsiefer. Il-klijenti jkunu koperti wkoll f'każ li ma jitħallewx jitilgħu fuq l-ajruplan għax ikollhom is-sintomi tal-virus. B'din il-polza l-klijenti jistgħu anke jitolbu l-ispejjeż li jidħlu għalihom jekk jitilfu t-titjira minħabba dewmien straordinarju biex jirċievu r-riżultat tal-COVID-19, jew għax ikunu ħassru s-safra minħabba li xi ħadd tal-familja, xi ħadd li jkun se jsiefer magħhom, jew xi ħadd li jkunu se joqogħdu għandu barra l-pajjiż, joħroġ pożittiv bil-COVID-19. Koperti wkoll dawk li, meta jkunu barra, jintalbu joqogħdu kwarantina jew jiddaħħlu l-isptar minħabba l-COVID-19. Il-klijenti mħeġġin jaqraw it-termini kollha tal-polza u t-Tweġibiet għall-Mistoqsijiet Komuni marbutin magħha biex jiżguraw li jagħżlu polza xierqa li tkoprilhom il-ħtiġijiet tagħhom. Japplikaw xi termini u kundizzjonijiet. Għal tagħrif ieħor ikteb fuq is-sit elettroniku tagħhom. Dan it-tagħrif twassal minn Atlas Insurance.